b'\n_START_ARTICLE_\nLjudski hudi\xc4\x8d\n_START_PARAGRAPH_\nLjudski hudi\xc4\x8d je oseba ali skupina oseb, ki so v folklori in mno\xc5\xbei\xc4\x8dnih ob\xc4\x8dilih upodobljeni kot odpadni\xc5\xa1ki in sprevr\xc5\xbeeni in ki se jih krivi za zlo\xc4\x8dine ali drugo vrsto dru\xc5\xbebenih problemov. Preganjanje ljudskih hudi\xc4\x8dev se pogosto stopnjuje v mno\xc5\xbei\xc4\x8dno gibanje, ki ga imenujemo moralna panika. Ob moralni paniki v polnem zamahu so ljudski hudi\xc4\x8di predmet slabo organiziranih, vendar vsesplo\xc5\xa1no raz\xc5\xa1irjenih napadov sovra\xc5\xbenosti z obrekovanjem in \xc5\xa1irjenjem urbanih legend. Mno\xc5\xbei\xc4\x8dna ob\xc4\x8dila ob\xc4\x8dasno posku\xc5\xa1ajo ustvariti nove ljudske hudi\xc4\x8de, da bi napravila kontroverze. Pregajanje ljudskih hudi\xc4\x8dev lahko vpliva tudi na dr\xc5\xbeavno politiko in zakonodajo.\n_START_SECTION_\nKoncept\n_START_PARAGRAPH_\nKoncept ljudskega hudi\xc4\x8da je uvedel sociolog Stanley Cohen leta 1972 v svoji \xc5\xa1tudiji Ljudski hudi\xc4\x8di in moralna panika (Folk Devils and Moral Panics), v kateri je analiziral medijsko obravnavo modsov in rockerjev v Zdru\xc5\xbeenem kraljestvu 1960. let.\n_START_SECTION_\nZgodovinski in sodobni primeri\n_START_PARAGRAPH_\nOsnovni vzorec pregajanja ljudskih hudi\xc4\x8dev je iz zgodovine poznan kot lov na \xc4\x8darovnice in po podobnih mno\xc5\xbei\xc4\x8dnih preganjanjih. Zgodovina prete\xc5\xbeno katoli\xc5\xa1kih in protestantskih evropskih dr\xc5\xbeav ponuja zglede preganjanja privr\xc5\xbeencev rivalskih zahodnokr\xc5\xa1\xc4\x8danskih verskih skupnosti. Sem spada tudi preganjanje manj\xc5\xa1in in priseljencev, zgodovina preganjanja kristjanov v Rimu in zgodovina antisemitizma._NEWLINE_V sodobnem \xc4\x8dasu so v \xc5\xa1tevilnih dr\xc5\xbeavah politi\xc4\x8dni in verski voditelji posku\xc5\xa1ali kot odpadni\xc5\xa1ke sprevr\xc5\xbeence, ki ogro\xc5\xbeajo dru\xc5\xbebeni in moralni red, predstaviti ateiste in sekulariste. Prepoznavanje ljudskih hudi\xc4\x8dev morda odra\xc5\xbea poskus mo\xc4\x8dnih institucij, da bi odpravile dru\xc5\xbebeno tesnobo.'